**În seara de Florii**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Se lasă noaptea pe poteca-ngustă

Și îngerii se-așează la taifas,

Timidă luna iese doar în fustă,

Eu te visez, dar parcă-s în impas

Că nu mă lași să mușc un strop din fructul

Oprit și postu’-mi pare-atât de lung,

Iar până trece pierd și uzufructul

Ori în Dumbravă n-o să mai ajung.

În primăvara asta taciturnă

Cu zile-alambicate, nopți pustii,

După Chopin voi scrie o nocturnă

Și-am să și-o cânt în seara de Florii.

- Tresare liliacul sub arcada

Cerdacului când vântul bate lin,

S-au dus de-acum şi gerul, şi zăpada,

Iar florile se-adună la festin.

E postul lung, dar azi ai dezlegare

Şi orice gest al tău e motivat,

Se-aşterne noaptea-ncet, a disperare,

Ne înveleşte-n smoală şi-n păcat,

Dar mâine-n zori ne-om spovedi, iubire,

Canoanele la doi le-om împărţi,

Ne vom ruga în sfânta mănăstire

Să fim iertaţi, în seara de Florii.

Ioan Grigoraș Liliana Trif